CELEX: 32021D0750
Language: et
Date: 2021-05-06 00:00:00
Title: Nõukogu otsus (ÜVJP) 2021/750, 6. mai 2021, mis käsitleb Ameerika Ühendriikide osalemist PESCO sõjaväelise liikuvuse projektis

7.5.2021   
               
               
                  ET
               
               
                  Euroopa Liidu Teataja
               
               
                  L 160/112
               
            
         NÕUKOGU OTSUS (ÜVJP) 2021/750,
         6. mai 2021,
         mis käsitleb Ameerika Ühendriikide osalemist PESCO sõjaväelise liikuvuse projektis
         EUROOPA LIIDU NÕUKOGU,
         võttes arvesse Euroopa Liidu lepingut, eriti selle artikli 46 lõiget 6,
         võttes arvesse nõukogu 11. detsembri 2017. aasta otsust (ÜVJP) 2017/2315, millega luuakse alaline struktureeritud koostöö ning määratakse kindlaks selles osalevate liikmesriikide nimekiri, (1) eriti selle artikli 9 lõiget 2,
         võttes arvesse nõukogu 5. novembri 2020. aasta otsust (ÜVJP) 2020/1639, millega kehtestatakse üldtingimused, mille alusel lubatakse erandkorras kutsuda PESCO üksikprojektides osalema kolmandaid riike, (2) eriti selle artikli 2 lõiget 4,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:
         
                     (1)
                  
                  
                     Otsuse (ÜVJP) 2017/2315 artikli 9 lõikes 2 on sätestatud, et kooskõlas aluslepingu artikli 46 lõikega 6 otsustab nõukogu, kas kolmas riik, keda üksikprojektis osalevad liikmesriigid soovivad projekti kutsuda, vastab nõukogu kehtestatavatele nõuetele.
                  
               
                     (2)
                  
                  
                     Nõukogu võttis 6. märtsil 2018 vastu otsuse (ÜVJP) 2018/340 (3). Selle otsuse artiklis 1 on sätestatud, et sõjaväelise liikuvuse projekti (edaspidi „PESCO sõjaväelise liikuvuse projekt“) töötavad PESCO raames välja 24 projektiosalist, sealhulgas Madalmaad projekti koordinaatorina.
                  
               
                     (3)
                  
                  
                     Nõukogu võttis 5. novembril 2020 vastu otsuse (ÜVJP) 2020/1639, millega kehtestati üldtingimused, mille alusel lubatakse erandkorras kutsuda PESCO üksikprojektides osalema kolmandaid riike. Selle otsuse artikli 2 lõikes 4 on sätestatud, et PESCO projekti koordinaatori või koordinaatorite teatise alusel ning poliitika- ja julgeolekukomitee arvamuse põhjal teeb nõukogu kooskõlas aluslepingu artikli 46 lõikega 6 ja otsuse (ÜVJP) 2017/2315 artikli 9 lõikega 2 otsuse selle kohta, kas kolmanda riigi osalemine selles projektis vastab otsuse (ÜVJP) 2020/1639 artiklis 3 sätestatud tingimustele.
                  
               
                     (4)
                  
                  
                     23. veebruaril 2021 saatsid Ameerika Ühendriigid otsuse (ÜVJP) 2020/1639 artikli 2 lõike 1 kohaselt PESCO sõjaväelise liikuvuse projekti koordinaatorile oma taotluse osaleda selles projektis. Seejärel hindasid projektiosalised Ameerika Ühendriikide esitatud teabe alusel vastavalt nimetatud otsuse artikli 2 lõikele 2, kas Ameerika Ühendriigid vastavad üldtingimustele.
                  
               
                     (5)
                  
                  
                     PESCO sõjaväelise liikuvuse projekti koordinaator teavitas 17. märtsil 2021 otsuse (ÜVJP) 2020/1639 artikli 2 lõike 3 kohaselt nõukogu ning liidu välisasjade ja julgeolekupoliitika kõrget esindajat sellest, et kõnealuse projekti osalised leppisid kõnealusel kuupäeval ühehäälselt kokku selles, et nad soovivad kutsuda Ameerika Ühendriike projektis osalema. Samuti leppisid projektiosalised ühehäälselt kokku Ameerika Ühendriikide projektis osalemise kohaldamisalas, vormis ja asjakohastes etappides ning selles, et Ameerika Ühendriigid täidavad nimetatud otsuse artiklis 3 sätestatud üldtingimusi.
                  
               
                     (6)
                  
                  
                     Poliitika- ja julgeolekukomitee leppis 30. märtsil 2021 kokku arvamuses teatise kohta, mis käsitleb Ameerika Ühendriikide taotlust osaleda PESCO sõjaväelise liikuvuse projektis. Eelkõige võttis poliitika- ja julgeolekukomitee teadmiseks teatises esitatud kõnealuse projekti kirjelduse, sealhulgas selle eesmärgid, korralduse ja otsuste tegemise ning töö sihtvaldkonnad. Poliitika- ja julgeolekukomitee märkis samuti, et projekti raames ei jagata ELi salastatud teavet ega tundlikku teavet ning et projekti ei rakendata Euroopa Kaitseagentuuri toetusel otsuse (ÜVJP) 2020/1639 artikli 3 punkti g tähenduses. Lisaks märkis poliitika- ja julgeolekukomitee, et PESCO sõjaväelise liikuvuse projekt ei hõlma relvastuse hankeid, teadusuuringuid ja kaitsevõime arendamist ega relvade või võimete ja tehnoloogia kasutamist ja eksporti ning et see ei hõlma üksusi, investeeringuid, PESCOs osalevate liikmesriikide poolset rahastamist ega projektitegevuste liidu poolse rahastamise taotlusi.
                  
               
                     (7)
                  
                  
                     Oma arvamuses nõustus poliitika- ja julgeolekukomitee ka Ameerika Ühendriikide PESCO sõjaväelise liikuvuse projektis osalemise kavandatud kohaldamisala, vormi ja ulatusega, nagu on teatises kirjeldatud. Ta tunnistas, et Ameerika Ühendriigid on väljendanud oma täielikku toetust teatises kindlaks määratud projekti kohaldamisalale.
                  
               
                     (8)
                  
                  
                     Samas arvamuses kinnitas poliitika- ja julgeolekukomitee PESCO sõjaväelise liikuvuse projektiosaliste poolt ühehäälselt kokku lepitud seisukohta, et Ameerika Ühendriigid täidavad otsuse (ÜVJP) 2020/1639 artiklis 3 sätestatud üldtingimusi järgmiselt:
                     
                                 —
                              
                              
                                 Ameerika Ühendriigid täidavad artikli 3 punktis a sätestatud tingimust, mille kohaselt on nõutav, et Ameerika Ühendriigid jagavad liidu alusväärtusi, mis on sätestatud aluslepingu artiklis 2 ning põhimõtteid, millele osutatakse aluslepingu artikli 21 lõikes 1, samuti aluslepingu artikli 21 lõike 2 punktides a, b, c ja h sätestatud ühise välis- ja julgeolekupoliitika (ÜVJP) eesmärke; PESCO sõjaväelise liikuvuse projektis osaledes ei kahjusta ta liidu ja selle liikmesriikide kaitse- ja julgeolekuhuve, sealhulgas liikmesriikidega heanaaberlike suhete põhimõtte austamine, ning ta peab poliitilist dialoogi liiduga, mis peaks hõlmama ka kaitse- ja julgeolekuaspekte;
                              
                           
                                 —
                              
                              
                                 seoses artikli 3 punktis b sätestatud tingimusega, et Ameerika Ühendriigid annavad PESCO sõjaväelise liikuvuse projektile olulist lisaväärtust, antakse teatises üksikasjalik ülevaade Ameerika Ühendriikiide panusest, sealhulgas projektis osalemise kohaldamisalast, vormist ja ulatusest, mis tõendab kõnealuse tingimuse täitmist;
                              
                           
                                 —
                              
                              
                                 seoses artikli 3 punktis c sätestatud tingimusega aitab Ameerika Ühendriikide osalemine PESCO sõjaväelise liikuvuse projektis tugevdada ÜJKPd ja liidu ambitsioonitaset, sealhulgas toetada ühise julgeoleku- ja kaitsepoliitika (ÜJKP) missioone ja operatsioone, nagu on üksikasjalikult märgitud ka teatises;
                              
                           
                                 —
                              
                              
                                 seoses artikli 3 punktis d sätestatud tingimusega ei käsitleta PESCO sõjaväelise liikuvuse projektis relvastuse hankeid, teadusuuringuid ja kaitsevõime arendamist ega relvade või võimete ja tehnoloogia kasutamist ja eksporti. Selle raames ei arendata võimeid ega tehnoloogiat. Sellest tulenevalt ei too Ameerika Ühendriikiide osalemine selles projektis kaasa sõltuvust Ameerika Ühendriikidest ega tema kehtestatud piiranguid ühegi liikmesriigi suhtes;
                              
                           
                                 —
                              
                              
                                 samuti on olemas nõutud kooskõla artikli 3 punktis e sätestatud Ameerika Ühendriikide osalemise ja otsuse (ÜVJP) 2017/2315 lisas esitatud asjaomaste siduvamate PESCO kohustuste vahel, ka vägede siirdavuse ja koostegutsemisvõime valdkonnas, mida käesolev projekt aitab täita, nagu on teatises üksikasjalikumalt kirjeldatud. Kuna PESCO sõjaväelise liikuvuse projekt ei ole võimetele suunatud projekt, ei ole selles kontekstis kohaldatav tingimus, mis käsitleb Ameerika Ühendriikide osalemisest tulenevat panust võimearendusplaanist ja kaitseküsimuste iga-aastasest kooskõlastatud läbivaatamisest tulenevate prioriteetide täitmisse ega panust, millel on positiivne mõju Euroopa kaitsesektori tehnoloogilisele ja tööstuslikule baasile;
                              
                           
                                 —
                              
                              
                                 artikli 3 punktis f sätestatud nõue on täidetud, sest 30. aprillil 2007 jõustus liidu ja Ameerika Ühendriikide vaheline salastatud teabe kaitse leping; (4)
                                 
                              
                           
                                 —
                              
                              
                                 artikli 3 punktis g sätestatud tingimus ei ole käesoleval juhul kohaldatav, sest PESCO sõjaväelise liikuvuse projekti ei rakendata Euroopa Kaitseagentuuri toetusel ja seetõttu ei ole kõnealuse agentuuriga jõustunud halduskokkuleppega arvestamine vajalik;
                              
                           
                                 —
                              
                              
                                 seoses artikli 3 alapunktis h sätestatud tingimusega on Ameerika Ühendriigid võtnud kohustuse sõlmida projekti käsitlev halduskokkulepe ja koostada muud vajalikud dokumendid kooskõlas nõukogu otsustega (ÜVJP) 2017/2315 ja (ÜVJP) 2018/909 (5).
                              
                           
               
                     (9)
                  
                  
                     Poliitika- ja julgeolekukomitee soovitas oma 30. märtsi 2021. aasta arvamuses nõukogul teha positiivne otsus küsimuses, kas Ameerika Ühendriikide osalemine PESCO sõjaväelise liikuvuse projektis vastab otsuse (ÜVJP) 2020/1639 artiklis 3 sätestatud tingimustele.
                  
               
                     (10)
                  
                  
                     Seetõttu peaks nõukogu tegema otsuse, et Ameerika Ühendriikide osalemine PESCO sõjaväelise liikuvuse projektis vastab otsuse (ÜVJP) 2020/1639 artiklis 3 sätestatud tingimustele. Seejärel saadab projekti koordinaator Ameerika Ühendriikidele projektiosaliste nimel selles projektis osalemise kutse. Ameerika Ühendriigid ühinevad projektiga kuupäeval, mis on kindlaks määratud halduskokkuleppes, mille projektiosalised ja Ameerika Ühendriigid sõlmivad vastavalt otsuse (ÜVJP) 2020/1639 artikli 2 lõikele 7, ning tal on nimetatud otsuse artikli 4 lõike 1 kohaselt kõnealuses kokkuleppes kindlaks määratud õigused a kohustused. Nõukogu teeb järelevalvet vastavalt otsuse (ÜVJP) 2020/1639 artikli 5 lõikele 2 ning võib nimetatud otsuse artikli 6 lõikes 2 või 3 osutatud asjaolude korral teha edasisi otsuseid,
                  
               ON VASTU VÕTNUD KÄESOLEVA OTSUSE:
         
            Artikkel 1
            Ameerika Ühendriikide osalemine PESCO sõjaväelise liikuvuse projektis vastab otsuse (ÜVJP) 2020/1639 artiklis 3 sätestatud tingimustele.
         
         
            Artikkel 2
            Käesolev otsus jõustub selle vastuvõtmise päeval.
         
         
            Brüssel, 6. mai 2021
            
               
                  Nõukogu nimel
               
               
                  eesistuja
               
               J. BORRELL FONTELLES
            
         
         
            (1)  ELT L 331, 14.12.2017, lk 57.
         
            (2)  ELT L 371, 6.11.2020, lk 3.
         
            (3)  Nõukogu 6. märtsi 2018. aasta otsus (ÜVJP) 2018/340, millega koostatakse alalise struktureeritud koostöö raamistikus arendatavate projektide nimekiri (ELT L 65, 8.3.2018, lk 24).
         
            (4)  Euroopa Liidu ja Ameerika Ühendriikide valitsuse vaheline salastatud teavet käsitlev julgeolekuleping (ELT L 115, 3.5.2007, lk 30).
         
            (5)  Nõukogu 25. juuni 2018. aasta otsus (ÜVJP) 2018/909, millega kehtestatakse alalise struktureeritud koostöö (PESCO) projektide ühised projektijuhtimise reeglid (ELT L 161, 26.6.2018, lk 37).